Diari Oficial de la Generalitat Valenciana


Sumari del DOGV 3447, del 04-03-1999 (1999/1848)

DECRET 26/1999, de 16 febrer, del Govern Valencià, pel qual s'establix el currículum dels ensenyaments del grau mitjà de dansa i es regula l'accés al citat grau.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/02/16/26/dof/vci/html**

### Dades del document

Número de DOGV
:   3447

Data del DOGV
:   04-03-1999

Secció del DOGV
:   I. DISPOSICIONS GENERALS

Número del document
:   1999/1848


Data del document
:   16-02-1999

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

 Descriptors 

:   * educació artística
    * legislació
    * accés a l'educació
    * programa d'ensenyament
    * legislació escolar
    * espectacles

DECRET 26/1999, de 16 febrer, del Govern Valencià, pel qual s'establix el currículum dels ensenyaments del grau mitjà de dansa i es regula l'accés al citat grau. [1999/X1848]
  
La Llei Orgànica 1/1990, de 3 d'octubre, d'Ordenació General del Sistema Educatiu, determina en l'article 4 que el currículum està constituït pel conjunt d'objectius, continguts, mètodes pedagògics i criteris d'avaluació de cada un dels nivells, etapes, cicles, graus i modalitats en què s'organitza la pràctica educativa; sobre la dita base, efectua un repartiment competencial atribuint al Govern de l'Estat la fixació dels aspectes bàsics del currículum, és dir els ensenyaments mínims comuns a tot l'estat, i, per una altra banda, conferint a les administracions educatives la competència per a l'establiment del currículum de què formen part els ensenyaments mínims. Per això, una vegada definits pel Reial Decret 1.254/1997, de 24 de juliol, els ensenyaments mínims corresponents al grau mitjà de dansa cal establir el currículum del citat grau que haurà d'aplicar-se en l'àmbit de gestió educativa de la Generalitat Valenciana, segons la competència del Govern Valencià pel que fa a la seua potestat reglamentària atribuïda en l'article 17 de l'Estatut d'Autonomia i en els articles 17, 22e) , 38 i concordants de la Llei de Govern Valencià.
  
La necessitat d'assegurar una formació dansística per a dedicar-se a l'exercici professional destinada als qui tinguen vocació i aptituds específiques requerix un currículum que se sustente en el domini pràctic de la tècnica, en els coneixements acadèmics tradicionals i en altres components inherents a la dansa considerada com a fenomen històric, cultural i estètic, que possibiliten una formació d'acord amb el caràcter humanista que exigix la capacitació integral de les persones dedicades al ball.
  
Es tracta, per tant, de configurar un currículum per a la Comunitat Valenciana que establisca l'adequat equilibri entre el coneixement teòric, el desenrotllament tècnic i la possibilitat d'agafar dels principis estètics que determinen el fenomen de la dansa. Tals principis queden reflectits tant en l'ordenació acadèmica pròpia del grau mitjà com en els continguts curriculars de les seues especialitats i les assignatures que la configuren.
  
El grau mitjà dels ensenyaments de dansa en la Comunitat Valenciana ha d'oferir resposta educativa per a la consolidació i l'ampliació dels coneixements teòrics i les habilitats interpretatives de l'alumnat, de forma que la seua culminació ha de permetre enllaçar directament amb el món professional. Per a això, el grau mitjà configura un període amb característiques pròpies que es reflectixen en les assignatures constituents del seu currículum i en l'organització singular del tercer cicle, a què s'incorporen assignatures optatives que permetran, d'acord amb els interessos i les aptituds dels alumnes, seleccionar itineraris formatius diferents relacionats amb la seua futura professionalització o amb les opcions que oferisquen els estudis superiors.
  
En el present decret s'arrepleguen els objectius educatius generals corresponents al grau mitjà, així com els específics de cada assignatura, els seus continguts, els criteris d'avaluació i les orientacions metodològiques.
  
Els continguts no han de ser interpretats com a unitats temàtiques ni estar necessàriament organitzats en el mateix ordre en què apareixen en la present norma, per la qual cosa necessitaran una ulterior concreció definida en l'actuació coordinada del professorat. Abans de res, cal que els centres docents elaboren els seus projectes educatius i curriculars en què es concrete la identitat del centre docent i els seus fins educatius, l'organització general del centre, l'adequada distribució de continguts per cicles i cursos, els procediments i instruments que permeten aplicar els criteris d'avaluació, les opcions metodològiques que ajuden l'alumnat en els seus aprenentatges i les característiques generals de les activitats de caràcter didàctic.
  
A partir d'això, cada professor realitzarà en el marc del projecte curricular la seua programació concreta, on s'arreplegaran els processos educatius que es propose desenrotllar a les classes que impartisca.
  
En relació amb els continguts de les diferents especialitats, cal destacar una característica comuna: la necessitat de conjugar des de l'inici del procés d'ensenyament i aprenentatge, la comprensió i l'expressió, el coneixement i la realització. El procés ha de tindre present que els continguts essencials en la formació dansística, que s'expressen a través del seu propi cos, estan presents quasi en la seua totalitat des de l'inici dels estudis i que el seu desenrotllament es realitza per l'adquisició de nous elements i pel seu aprofundiment permanent. En la trajectòria educativa, el grau de dificultat interpretativa vindrà determinat per la naturalesa de les coreografies que en cada tram del procés se seleccione.
  
Els criteris d'avaluació establixen el tipus i grau d'aprenentatge que s'espera que hagen aconseguit els alumnes en un moment determinat respecte a les capacitats indicades en els objectius generals i en els específics de cada assignatura i especialitat. El nivell d'èxit dels citats objectius, en relació amb els criteris d'avaluació fixats, ha de ser valorat amb flexibilitat, tenint en compte el cicle educatiu i el curs en què es troba l'alumnat, així com les seues pròpies característiques i possibilitats individuals.
  
En el present decret els criteris d'avaluació apareixen expressats mitjançant un enunciat i una breu explicació i es referixen, en cada especialitat i assignatura, al conjunt del grau.
  
L'avaluació complix, fonamentalment, una funció formativa ja que pot oferir al professorat uns indicadors de l'evolució dels successius nivells d'aprenentatge dels seus alumnes, amb la consegüent possibilitat d'aplicar mecanismes correctors de les insuficiències esdevingudes. A més a més, els citats indicadors constituïxen una font d'informació sobre el propi procés d'ensenyament; així, els criteris d'avaluació passen a ser un referent fonamental de tot el procés interactiu d'ensenyament i aprenentatge.
  
Per tant, el grau mitjà ha de promoure l'autonomia dels alumnes de manera que les seues capacitats adquirisquen la qualitat artística necessària que possibilite el seu accés al món professional. A això es dirigix el currículum i tota l'acció educativa, tant si és la desenrotllada en cada una de les especialitats com la proporcionada mitjançant la permanent i importantíssima orientació educativa tutorial, així com tota possible formació complementària de caràcter propi que una vegada conclòs el grau estiguen disposats a oferir els centres docents en benefici de l'especialització en algun àmbit concret de la dansa.
  
El present decret, d'acord amb la competència conferida en l'article 40 de la Llei Orgànica 1/1990, d'Ordenació General del Sistema Educatiu, regula també la prova específica d'accés al grau mitjà, en la qual emfasitza especialment la valoració de coneixements tècnics, grau de maduresa artística i edat idònia, pedres angulars de la formació dansística inicial i requisit imprescindible per a abordar amb garanties suficients els ensenyaments d'un grau a què es conferix caràcter eminentment professionalitzador, i atribuïx a cada centre docent la competència per a concretar els criteris d'elaboració i realització de les proves, ja que en l'exercici de la seua autonomia pedagògica han de ser garants de la qualitat educativa en els nivells de formació que impartisquen.
  
Per tot això, a proposta del conseller de Cultura, Educació i Ciència fent ús de la competència atribuïda per l'article 35 de la Llei de Govern Valencià, conforme amb el Consell Jurídic Consultiu, i després de la deliberació del Govern Valencià, en la sessió del dia 16 de febrer de 1999,
  
DECRETE
  
Títol preliminar
  
Objecte i àmbit d'aplicació de la norma
  
Article 1
  
1. El present decret regula el currículum del grau mitjà de l'ensenyament de dansa d'acord amb l'apartat tres de l'article 4 de la Llei Orgànica 1/1990, de 3 d'octubre, d'Ordenació General del Sistema Educatiu i integra el que establix el Reial Decret 1254/1997, de 24 de juliol, pel qual s'establixen els aspectes bàsics del currículum del citat grau.
  
2. Així mateix, regula la prova d'accés al primer curs del grau mitjà, i a curs distint del primer, en les diferents especialitats, conforme l'article 40 de la Llei 1/1990, de 3 d'octubre, d'Ordenació General del Sistema Educatiu.
  
Article 2
  
El present decret s'aplicarà en l'àmbit territorial de la Comunitat Valenciana.
  
Títol I
  
Regulació del grau mitjà de dansa
  
Capítol I
  
Organització del ensenyaments
  
Article 3
  
D'acord amb l'article 39.1 apartat b), de la Llei Orgànica 1/1990, de 3 d'octubre, d'Ordenació General del Sistema Educatiu, els ensenyaments del grau mitjà de dansa s'organitzaran en tres cicles de dos cursos acadèmics de durada cada un.
  
Capítol II
  
Titulació
  
Article 4
  
D'acord amb l'apartat 2 de l'article 42 de la Llei Orgànica 1/1990, de 3 d'octubre, d'Ordenació General del Sistema Educatiu, els qui que hagen superat el tercer cicle dels citats ensenyaments tindran dret a l'obtenció del títol professional de l'especialitat corresponent.
  
Capítol III
  
Especialitats
  
Article 5
  
Als efectes del que establix l'article anterior les especialitats que configuren el grau mitjà dels ensenyaments de dansa són les següents:
  
Dansa clàssica.
  
Dansa espanyola.
  
Dansa contemporània.
  
CapítolIV
  
Currículum del grau mitjà dels ensenyaments de dansa
  
Article 6
  
S'entén per currículum del grau mitjà dels ensenyaments de dansa el conjunt d'objectius, continguts, mètodes pedagògics i criteris d'avaluació que han de regular la practica docent en el citat grau.
  
Article 7
  
El grau mitjà dels ensenyaments de dansa tindrà com a objectiu contribuir a desenrotllar en el seu alumnat les següents capacitats:
  
a) Formar-se una imatge ajustada d'ells mateixos, de les seues característiques i possibilitats, i desenrotllar hàbits d'estudi, valorant el rendiment en relació amb el temps emprat.
  
b) Reaccionar amb els reflexos necessaris que requerix la solució dels problemes que puguen sorgir durant la interpretació.
  
c) Improvisar d'acord amb l'estil, la forma i el caràcter de la música, així com a partir de diferents propostes no necessàriament musicals, tant auditives, com plàstiques i poètiques.
  
d) Adaptar-se, amb la versatilitat necessària, a les diferents formes expressives característiques de la creació coreogràfica contemporània.
  
e) Aplicar els coneixements històrics, estilístics i coreogràfics per a aconseguir una interpretació artística de qualitat.
  
f) Tindre la disposició necessària per a saber integrar-se en un grup com un membre més, o per a actuar com a responsable del conjunt.
  
g) Participar en activitats escèniques que permeten viure l'experiència de traslladar el gaudi de la dansa a altres.
  
h) Actuar en públic amb autocontrol, domini de la memòria i capacitat comunicativa.
  
i) Analitzar críticament la qualitat de la dansa en relació amb els seus valors intrínsecs.
  
j) Aprofundir el desenrotllament de la seua personalitat artística a través de la necessària sensibilitat musical, per tal d'aconseguir una interpretació expressiva.
  
k) Valorar la importància del domini del cos i de la ment per a utilitzar amb seguretat la tècnica, per tal d'aconseguir la necessària concentració que permeta una interpretació artística de qualitat.
  
l) Habituar-se a assistir a manifestacions escèniques relacionades amb la dansa per a formar la seua cultura dansística i establir un concepte estètic que els permeta fonamentar i desenrotllar els propis criteris interpretatius.
  
m) Demostrar el domini tècnic i el desenrotllament artístic necessaris que permeten l'accés al món professional.
  
Article 8
  
Les assignatures de les distintes especialitats que integren el currículum del grau mitjà dels ensenyaments de dansa s'organitzen en:
  
a) Assignatures comunes a les diferents especialitats, que són les següents:
  
Anatomia aplicada a la dansa.
  
Història de la dansa.
  
Música.
  
b) Assignatures específiques de cada especialitat, que són les següents:
  
1. Especialitat dansa clàssica:
  
Dansa clàssica.
  
Repertori.
  
Dansa contemporània.
  
2. Especialitat dansa espanyola:
  
Dansa clàssica.
  
Escola bolera.
  
Dansa estilitzada.
  
Flamenc.
  
Folklore.
  
Repertori.
  
3. Especialitat dansa contemporània:
  
Dansa clàssica.
  
Improvisació.
  
Tècniques de dansa contemporània.
  
Article 9
  
Els centres inclouran en el tercer cicle almenys 2 assignatures optatives, de les quals Interpretació serà d'oferta obligatòria, completant-se la resta amb aquelles assignatures que cada centre puga oferir d'acord amb les seues possibilitats organitzatives, la seua plantilla de professorat i la càrrega lectiva que assumisquen.
  
Article 10
  
1. Les assignatures corresponents a cada curs i cicle del grau mitjà de cada especialitat, així com els temps lectius, són els que establix l'annex I del present decret.
  
2. Els continguts, objectius i criteris d'avaluació del currículum del grau mitjà s'inclouen en l'annex II i els principis metodològics del grau figuren en l'annex III.
  
Capítol V
  
Projecte curricular
  
Article 11
  
1. Els centres docents concretaran i completaran el currículum dels citats ensenyaments en cada especialitat, mitjançant l'elaboració dels corresponents projectes curriculars de grau mitjà.
  
2. Cada projecte curricular inclourà la distribució per cursos dels objectius, continguts i criteris d'avaluació establits per a ell, i inclourà la programació didàctica de cada assignatura. La distribució no haurà de variar per a un mateix grup d'alumnes al llarg del cicle del grau mitjà que estiguen cursant.
  
3. El projecte curricular del centre s'incorporarà a la programació general anual del centre docent.
  
4. Els professors desenrotllaran programacions de la seua activitat docent d'acord amb el currículum i amb el projecte curricular corresponent.
  
Capítol VI
  
Tutoria i orientació
  
Article 12
  
1. La funció de tutoria i orientació forma part de la funció docent i es desenrotllarà al llarg de cada un dels cicles del grau mitjà, segons el que s'establix en el corresponent reglament orgànic i funcional.
  
2. El professor tutor d'un grup d'alumnes tindrà la responsabilitat de realitzar l'orientació personal dels alumnes i de coordinar l'avaluació de l'alumnat i dels processos d'ensenyament i d'aprenentatge.
  
Capítol VII
  
Avaluació i promoció de l'alumnat
  
Article 13
  
1. L'avaluació de l'aprenentatge de l'alumne serà continua i integradora, encara que diferenciada segons les assignatures del currículum. En el grau mitjà es portarà a terme tenint en compte els objectius educatius establits amb caràcter general, els criteris d'avaluació i els objectius específics establits per a cada assignatura del currículum.
  
2. Almenys quatre vegades cada curs acadèmic els professors realitzaran una avaluació de l'aprenentatge dels alumnes, i els seus resultats, seran consignats en les actes corresponents, expressats en escala de qualificacions des d'1 a 10, considerant-se positives les superiors a 5, negatives les restants.
  
3. Les sessions d'avaluació seran efectuades pel conjunt de professors de l'alumne o alumna, coordinats pel professor tutor, actuant tots ells de manera integrada al llarg del procés d'avaluació i en l'adopció de les decisions resultants del citat procés.
  
4. Els professors avaluaran l'aprenentatge dels alumnes, els processos d'ensenyament i la seua pròpia pràctica docent.
  
5. L'avaluació i qualificació final dels alumnes es farà al mes de juny, si bé s'ha de tindre en compte el que establix el punt 4 de l'article 14 per a l'alumnat del tercer cicle.
  
Article 14
  
1. La promoció de l'alumne des d'un cicle al següent estarà condicionada a la superació de totes les assignatures del cicle anterior.
  
2. En els cursos que no són finals de cicle, no serà possible la promoció si els alumnes tingueren pendents de superació les següents assignatures:
  
En l'especialitat de dansa espanyola: escola bolera, dansa estilitzada o flamenc.
  
En l'especialitat de dansa clàssica: dansa clàssica.
  
En l'especialitat de dansa contemporània: tècniques de dansa contemporània.
  
3. En el supòsit d'altres assignatures pendents de superació, la seua recuperació haurà de realitzar-se a la classe del curs següent si l'assignatura en forma part. En la resta dels casos els alumnes hauran d'assistir a les classes de l'assignatura no superada en el curs anterior.
  
4. L'alumnat dels dos cursos del tercer cicle podrà recuperar les assignatures pendents concurrent a les proves extraordinàries que es realitzaran al mes de setembre amb la dita finalitat.
  
Article 15
  
1. El límit de permanència en el grau serà de huit anys, i no es podrà romandre més de tres en cada cicle, ni més de dos en el mateix curs.
  
2. Amb caràcter excepcional, podrà ampliar-se en un any la permanència en el grau quan hi haja circumstàncies que impossibiliten el desenrotllament normal dels estudis. Correspondrà a la Direcció General d'Ordenació i Innovació Educativa i Política Lingüística la concessió de l'ampliació a sol·licitud de l'interessat, amb l'informe previ del centre.
  
Article 16
  
L'autorització, previ l'informe favorable del professorat, de matriculació en més d'un curs acadèmic per als alumnes que ho sol·liciten, si així ho permet la seua capacitat d'aprenentatge, tindrà caràcter excepcional i serà competència de la Comissió de Coordinació Pedagògica en cada centre públic o del seu òrgan equivalent als centres privats.
  
Títol II
  
Prova d'accés al grau mitjà dels ensenyaments de dansa
  
Article 17
  
1. Els aspirants que desitgen accedir al grau mitjà hauran de superar a una prova específica que serà pública, i constarà de quatre parts diferenciades per a cada una de les especialitats del grau mitjà de dansa, d'acord amb el que s'establix en els números següents. En les proves es valorarà la maduresa, les aptituds i els coneixements per a cursar profitosament els ensenyaments del grau mitjà.
  
2. En l'especialitat de dansa clàssica:
  
a) Realització de tots els exercicis que componen la barra, amb una duració no superior a quaranta-cinc minuts, que seran dirigits i acompanyats al piano per professors del centre.
  
b) Realització de diferents variacions al centre, amb una duració no superior a quaranta-cinc minuts, que seran dirigides i acompanyades al piano per professors del centre.
  
c) Realització d'una improvisació sobre un fragment musical que serà donat a conéixer prèviament a l'aspirant pel professor pianista acompanyant, i la duració del qual no serà superior a tres minuts.
  
d) Realització d'una prova de caràcter musical per a valorar les aptituds musicals de cada un dels aspirants (capacitat rítmica i escolta activa).
  
3. En l'especialitat de dansa espanyola:
  
a) Realització d'exercicis de base acadèmica en la barra i en el centre, que seran dirigits i acompanyats per professors del centre, amb una duració no superior a quaranta-cinc minuts.
  
b) Realització de primers passos, tant d'Escola Bolera amb els seus bracejos i tocs de castanyoles, com de Flamenc i de Folklore. La dita part de la prova serà dirigida i acompanyada per professors del centre, i la seua duració no excedirà de setanta-cinc minuts.
  
c) Realització d'exercicis d'improvisació sobre un fragment musical que serà donat a conéixer prèviament a l'aspirant pel professor pianista o guitarrista acompanyant, i la duració del qual no serà superior a tres minuts.
  
d) Realització d'una prova de caràcter musical per a valorar les aptituds musicals de cada un dels aspirants (capacitat rítmica i escolta activa).
  
4. En l'especialitat de dansa contemporània:
  
a) Realització d'exercicis de base acadèmica en la barra i en el centre, que seran dirigits i acompanyats per professors del centre, amb una duració no superior a noranta minuts.
  
b) Realitzar una interpretació personal, a partir d'una seqüència de moviments prèviament determinada, amb una duració no superior a cinc minuts.
  
c) Realitzar una improvisació sobre un fragment musical que serà donat a conéixer prèviament l'aspirant pel professor pianista acompanyant, i la duració del qual no serà superior a tres minuts.
  
d) Desenrotllament d'una prova de caràcter musical per a valorar les aptituds musicals de cada un dels aspirants (capacitat rítmica i escolta activa).
  
Article 18
  
1. Per a l'avaluació de les proves, es constituirà en cada centre un tribunal per especialitat, format per tres professors, designats pel director després d'escoltar el Consell Escolar del centre docent.
  
2. Cada tribunal deixarà constància dels resultats obtinguts en la prova d'accés pels candidats en l'acta corresponent, que haurà d'estar firmada per tots els membres del tribunal. L' acta serà entregada a la secretaria del centre per a la seua custòdia i per a la confecció, a partir de les dades consignades en ella, de la relació d'aspirants que hagen superat la prova. La relació serà única per especialitat, s'ordenaran els cognoms i nom dels aspirants de major a menor puntuació obtinguda, i serà posada de manifest al tauler d'anuncis del centre docent.
  
Article 19
  
1. Els exercicis de què consten les diferents proves d'accés tenen com a finalitat comprovar que els aspirants tenen els coneixements i les aptituds necessaris que permeten el posterior desenrotllament de les seues capacitats artístiques i tècniques per a l'accés a l'activitat professional de la dansa.
  
2. Per tal de preservar els principis d'igualtat i objectivitat que ha de presidir la prova d'accés, la convocatòria per a cada especialitat del grau mitjà serà única per a tots els aspirants, sense separació ni distinció entre els qui hagen cursat o no el grau elemental al centre i sense que, per tant, es tinga en compte l'expedient acadèmic dels alumnes que hagen cursat amb anterioritat estudis corresponents a altres períodes formatius.
  
Article 20
  
1. Els exercicis de què consta la prova d'accés seran qualificats globalment, per la qual cosa el tribunal no haurà d'emetre qualificacions parcials de cada un dels exercicis.
  
2. La prova es puntuarà d'un a 10 punts, i caldrà com a mínim una qualificació de cinc punts per a superar-la.
  
3. Atés el caràcter global de la prova d'accés els aspirants hauran de realitzar tots els exercicis que per a cada especialitat, s'establixen en l'article 17. En conseqüència, la no presentació a algun dels exercicis comportarà la renúncia dels aspirants a ser qualificats.
  
Article 21
  
1. La superació de la prova d'accés possibilitarà l'adjudicació de plaça en l'especialitat sol·licitada, llevat del cas en què no hi haja vacants disponibles.
  
2. L'adjudicació de les places vacants en cada especialitat es realitzarà d'acord amb la puntuació definitiva obtinguda.
  
3. Atés l'especial caràcter de la formació dansística, les proves es consideraran superades per al curs acadèmic que es convoquen. Per això:
  
a) Els aspirants que una vegada superada la prova no obtingueren lloc escolar, podran sol·licitar-lo en un centre distint aportant un certificat acadèmic oficial de superació de la prova. Els centres docents que accepten la recepció de les sol·licituds, una vegada seran ateses les dels aspirants que hagen concorregut directament en ells, les ordenaran conforme les puntuacions obtingudes pels sol·licitants als únics efectes de l'adjudicació.
  
b) La qualificació obtinguda en una convocatòria té validesa únicament per a ella, per la qual cosa si no obtingueren lloc escolar per a poder cursar els citats ensenyaments hauran de concórrer a noves convocatòries.
  
Article 22
  
1. La prova d'accés es realitzarà en una convocatòria anual.
  
2. Els centres convocaren la prova amb antelació suficient, i hauran de fer públic, junt amb la convocatòria, tots els aspectes referents al seu contingut que proporcionen la suficient orientació als candidats per a la seua preparació.
  
Article 23
  
1. Podrà accedir-se a qualsevol altre curs de grau mitjà sense haver superat els anteriors, sempre que en la prova regulada en els apartats anteriors, l'aspirant demostre els coneixements necessaris per a cursar amb aprofitament els ensenyaments corresponents.
  
2. En la prova, a més a més dels exercicis establits per a cada una de les especialitats, els tribunals exigiran el domini tècnic d'aquelles matèries dansístiques corresponents als cursos inferiors a què s'aspira a ingressar, així com de les assignatures de caràcter teòric corresponents als citats cursos. Cada un dels exercicis rebrà puntuació independent, qualificada conforme s'expressa en l'apartat 2 de l'article 20 i la seua qualificació final s'obtindrà també seguint idèntic procediment.
  
3. El Tribunal determinarà, si s'escau, el curs a què corresponga accedir a l'aspirant, d'acord amb el rendiment global demostrat en la prova d'accés.
  
4. L'accés a un curs diferent de primer estarà condicionat a la disponibilitat de llocs escolars al centre docent.
  
DISPOSICIONS FINALS
  
Primera. Habilitació normativa
  
S'autoritza el conseller de Cultura, Educació i Ciència a dictar les disposicions que calguen per a l'aplicació del que establix el present decret.
  
Segona. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 16 de febrer de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Grau mitjà: assignatures i temps lectius per especialitats
  
1. Dansa clàssica
  
Assignatures i hores setmanals
  
Primer cicle: dos anys
  
Dansa clàssica, 13 hores.
  
Música, 1 hora.
  
Segon cicle: dos anys
  
Dansa clàssica, 9 hores.
  
Dansa contemporània, 2 hores.
  
Música, 1 hora.
  
Repertori, 2 hores.
  
Tercer cicle: dos anys
  
Dansa clàssica, 8 hores.
  
Dansa contemporània, 3 hores.
  
Repertori, 4 hores 30 minuts.
  
Anatomia aplicada a la dansa, 1 hora.
  
Història de la dansa, 1 hora.
  
Música, 1 hora.
  
Assignatures optatives:
  
Interpretació, 1 hora.
  
Almenys una altra, establida/es. pel centre docent.
  
2. Dansa espanyola
  
Assignatures i hores setmanals
  
Primer cicle: dos anys.
  
Dansa clàssica, 7 hores 30 minuts.
  
Escola bolera, 3 hores.
  
Flamenc, 3 hores.
  
Música, 1 hora.
  
Segon cicle: dos anys.
  
Dansa clàssica, 6 hores 30 minuts.
  
Escola bolera, 2 hores.
  
Dansa estilitzada, 2 hores 30 minuts.
  
Flamenc, 2 hores.
  
Folklore, 1 hora.
  
Música, 1 hora.
  
Tercer cicle: dos anys.
  
Dansa clàssica, 6 hores.
  
Escola bolera, 2 hores.
  
Dansa estilitzada, tres hores.
  
Flamenc, 3 hores.
  
Folklore, 1 hora 30 minuts.
  
Anatomia aplicada a la dansa, 1 hora.
  
Història de la dansa, 1 hora.
  
Música, 1 hora.
  
Assignatures optatives:
  
Interpretació, 1 hora.
  
Almenys una altra, establida/es. pel centre docent.
  
3. Dansa contemporània
  
Assignatures i hores setmanals
  
Primer cicle: dos anys.
  
Dansa clàssica, 6 hores.
  
Tècniques de dansa contemporània, 6 hores.
  
Improvisació, 1 hora.
  
Música, 1 hora.
  
Segon cicle: dos anys.
  
Dansa clàssica, 6 hores .
  
Tècniques de dansa contemporània, 6 hores, 30 minuts.
  
Improvisació, 1 hora 30 minuts.
  
Música, 1 hora.
  
Tercer cicle: dos anys.
  
Dansa clàssica, 6 hores.
  
Tècniques de dansa contemporània, 8 hores.
  
Improvisació, 2 hores.
  
Anatomia aplicada a la dansa, 1 hora.
  
Història de la dansa, 1 hora.
  
Música, 1 hora.
  
Assignatures optatives:
  
Interpretació, 1 hora.
  
Almenys una altra, establida/es. pel centre docent.
  
Annex II
  
Ensenyaments corresponents al grau mitjà de dansa
  
1. Assignatures comunes a les diferents especialitats
  
1.1 Assignatura: Anatomia aplicada a la dansa
  
Objectius
  
L'ensenyament d'Anatomia aplicada a la dansa en el grau mitjà tindrà com a objectiu contribuir a desenrotllar en els alumnes les capacitats següents:
  
1. Conéixer els principis anatòmics, biomecànics i fisiològics que regixen el moviment, i ser conscients de la seua utilització pràctica en la dansa com a instrument que cal conéixer, cuidar i valorar.
  
2. Conéixer les possibilitats i els límits del cos humà, per a saber utilitzar correctament la seua mecànica al servei d'un fi expressiu.
  
3. Controlar la vivència anatòmica en les principals actituds i passos de la dansa.
  
4. Utilitzar correctament una concepció higiènica de la dansa, entenent per higiene l'atenció de la salut i la prevenció de lesions.
  
Continguts
  
Estudi i reconeixement, per mitjà de l'observació en els propis ballarins, dels diferents elements que configuren la nostra anatomia: ossos, articulacions, càpsula sinovial, lligaments, tendons i músculs. Plànols del moviment i els seus diferents graus de mobilitat: coll, tronc, muscle, colze, canell, mà, maluc, genoll i peu. Estudi, reconeixement i prevenció de les lesions que sol sofrir un ballarí. Les capacitats motrius elementals: concepte de força; concepte de resistència; força de resistència; concepte de flexibilitat; concepte de velocitat; la respiració; la postura. Aplicació pràctica dels principis bàsics que regixen el moviment, tant a nivell anatòmic, com fisiològic i biomecànic. Aplicació pràctica, sobre passos de dansa, dels conceptes de força, resistència, força resistència, velocitat i flexibilitat. Anàlisi biomecànic bàsic de diferents passos de dansa. Principis biomecànics que regixen el gir. Els salts i els equilibris.
  
Criteris d'avaluació
  
1. Conéixer els diferents elements que configuren l'anatomia, a través del seu reconeixement i identificació pràctica.
  
El citat criteri valorarà el grau de coneixement sobre els ossos, articulacions, tendons i músculs.
  
2. Conéixer els principis anatòmics, biomecànics i fisiològics que regixen el moviment, i la seua utilització pràctica en la dansa.
  
El citat criteri valorarà el grau de coneixement dels principis bàsics d'anatomia, fisiologia i biomecànica en relació amb la dansa.
  
3. Conéixer i aplicar els diferents graus de mobilitat del coll, tronc, muscle, colze, canell, mà, maluc, genoll i peu.
  
Amb el citat criteri d'avaluació es comprovarà si els alumnes coneixen la funció de cada articulació, els seus graus de moviment i la seua col·locació correcta.
  
4. Conéixer de forma bàsica les lesions que pot sofrir un ballarí i una ballarina.
  
El citat criteri d'avaluació comprovarà si l'alumne és capaç d'identificar les diferents lesions, les seues manifestacions externes i els mecanismes de producció, així com els mitjans per a prevenir-les i les mesures a adoptar, com a primers auxilis, després d'un accident.
  
5. Conéixer, de forma diferenciada i aplicada a cada situació, les diferents qualitats motrius: resistència, força, força resistència, flexibilitat i velocitat .
  
Amb el citat criteri es valorarà la capacitat de l'alumne para: a) aplicar les diferents qualitats motrius de les diferents accions de ballar; b) diferenciar en els moviments quan actuen la força, la flexibilitat o la resistència; c) el grau de domini dels mètodes que permeten progressar en les diferents qualitats.
  
1.2. Assignatura: història de la dansa
  
Objectius
  
L'ensenyament d'Història de la dansa en el grau mitjà tindrà com a objectiu contribuir a desenrotllar en els alumnes les capacitats següents:
  
1. Apreciar i valorar el significat de les diferents definicions de la dansa a través de la història i la seua repercussió en el fet coreogràfic
  
2. Valorar la dansa com a vehicle de comunicació d'idees i sentiments.
  
3. Valorar i respectar els diferents tipus de dansa a través de la història.
  
4. Conéixer i valorar la dansa tradicional, tant autòctona com de les comunitats veïnes, i la seua situació dins del panorama intercultural espanyol.
  
5. Conéixer les característiques rítmiques i dinàmiques, i les possibilitats i recursos expressius de la dansa en les diferents èpoques i estils en relació amb les formes musicals i poètiques corresponents, per a aconseguir una interpretació de qualitat tant de qualsevol peça de repertori com en la improvisació sobre un tema coreogràfic.
  
6. Conéixer d'una forma bàsica els diferents suports coreogràfics que s'han succeït a través de la Història: notació, filmació i ús de l'ordinador.
  
7. Apreciar i valorar la incidència de la indumentària, la caracterització i el calçat en l'evolució de la dansa.
  
8. Conéixer i valorar les relacions de la dansa amb la resta de les arts (arquitectura, escultura, pintura, música, literatura i art dramàtic), i la seua incidència en el lèxic i els codis coreogràfics, la creativitat i l'evolució de la tècnica.
  
Continguts
  
Concepte de dansa en les diferents etapes de la història. Els grans períodes de la història de la dansa. Formes, estils i elements coreogràfics: la seua evolució i la seua correspondència amb les formes musicals. La dansa tradicional autòctona i les seues relacions amb la dansa de les comunitats veïnes. Situació general de la dansa tradicional. Relacions entre la dansa i les altres arts. Evolució del lèxic i dels codis coreogràfics; significat de cada terme a través de la història. Suports coreogràfics, des de la notació al vídeo i els nous suports informàtics. Incidència de la indumentària, la caracterització i el calçat en la dansa a través de la història; indumentària, caracterització i calçat quotidià de cort, ball i teatre. Creadors, transmissors i intèrprets.
  
Criteris d'avaluació
  
1. Conéixer i distingir els diferents conceptes de dansa en les diferents etapes de la història, entenent les seues similituds i diferències.
  
El citat criteri d'avaluació comprovarà el nivell de comprensió de l'alumne relatiu a l'evolució, dels diferents conceptes que han caracteritzat la dansa i el ball.
  
2. Establir de forma esquemàtica els grans períodes de la història de la dansa: formes, estils i elements coreogràfics; la seua evolució i la seua correspondència amb les formes musicals a partir del Renaixement.
  
El citat criteri servirà per a comprovar el desenrotllament de la capacitat de l'alumne per a establir les línies generals de l'esdevenidor de la dansa a partir del moment històric i artístic conegut com a Renaixement, així com les principals formes, estils i elements coreogràfics que evolucionaren paral·lelament a les formes musicals.
  
3. Establir les analogies i diferències entre els llenguatges coreogràfic, parlat i musical (so/moviment, paraula/compàs, musical/pas, frase gramatical/frase musical/frase coreogràfica), a Europa des del segle XVII.
  
Amb el citat criteri d'avaluació es comprovarà la capacitat de l'alumne per a relacionar la dansa i la música com a llenguatges que comporten codis de comunicació, estructurats i paral·lels, en la seua evolució des del segle XVII.
  
4. Conéixer i apreciar les relacions entre la dansa i les altres arts.
  
El citat criteri comprovarà el desenrotllament de la capacitat de l'alumne per a apreciar i situar la dansa dins del context general de les arts i de la història, així com establir les seues relacions amb les arts que tracten el volum i la imatge (arquitectura, escultura, pintura), el ritme i el so (música), el llenguatge (literatura) i l'escenografia en els seus distints àmbits (teatre, cinematografia i televisió).
  
5. Conéixer i apreciar l'evolució de la terminologia de la dansa i la pròpia evolució coreogràfica; valorar la importància del significat de cada terme a través de la història.
  
El citat criteri d'avaluació pretén comprovar el desenrotllament de la capacitat de comprensió de l'alumne sobre el significat dels principals termes coreogràfics, i la seua evolució a partir dels tractats de dansa dels segles XVII al XIX (en els casos de la dansa Acadèmica i espanyola), i la seua pervivència durant el segle XX així com relacionar-los amb l'aparició de nous termes.
  
6. Conéixer i avaluar la incidència de la indumentària, la caracterització i el calçat en la dansa a través de la història: indumentària, caracterització, i calçat quotidià de cort, ball i teatre.
  
El citat criteri d'avaluació pretén comprovar el desenrotllament de la capacitat de comprensió i relació de l'alumne sobre de la incidència que la indumentària (vestit i calçat) i la caracterització, ha tingut en l'evolució de la dansa, tant des del punt de vista tècnic com estètic.
  
7. Creadors, transmissors i intèrprets.
  
El citat criteri d'avaluació pretén comprovar el desenrotllament de la capacitat de comprensió i relació de l'alumne sobre la decisiva importància del factor humà en el progrés i la pervivència de la dansa, materialitzat en el constant flux d'informació coreogràfica per Europa i Amèrica a través dels mestres, coreògrafs i intèrprets.
  
1.3. Assignatura: Música
  
Objectius
  
L'ensenyament de Música en el grau mitjà tindrà com a objectiu contribuir a desenrotllar en els alumnes les capacitats següents:
  
1. Expressar de forma original les seues idees i sentiments a través de l'ús de la veu i els instruments, en situacions d'interpretació i improvisació, per tal d'enriquir les seues possibilitats de comunicació, respectant altres formes diferents d'expressió.
  
2. Valorar l'expressió vocal (parlada i cantada), com a font de comunicació i expressió d'idees i sentiments.
  
3. Interessar-se pel coneixement de la música i de les normes més generals que regixen la composició del discurs musical, i el seu procés creatiu.
  
4. Conéixer les característiques, possibilitats i recursos expressius de la música de les diferents èpoques i estils, per a aconseguir una interpretació de qualitat tant de qualsevol peça de repertori, com en la improvisació sobre una obra musical.
  
5. Valorar i respectar les manifestacions musicals d'altres cultures.
  
6. Valorar la importància del silenci com a condició prèvia per a l'existència de la música i com a element d'harmonia en la relació amb un mateix i amb els altres, prenent consciència de l'agressió que suposa l'ús indiscriminat del so
  
Continguts
  
La veu i la paraula com a mitjans d'expressió musical. Improvisacions vocals: Individuals i en grup, lliures i dirigides, amb i sense melodia. Pràctica de repertori vocal. Ritme, melodia, harmonia i forma com a elements de la música. Pols, accent i fraseig com a elements del llenguatge musical. La repetició, imitació, variació, desenrotllament i improvisació com a procediments compositius. Utilització de la percussió corporal i els instruments escolars per a acompanyar el moviment i la dansa. Els grans períodes de la història de la música: Formes i estils. Pluralitat d'estils en la música contemporània. La música d'altres cultures. Música i mitjans audiovisuals.
  
Criteris d'avaluació
  
1. Intervindre en activitats de cant col·lectiu adaptant la seua expressió i entonació al nivell sonor del conjunt.
  
El citat criteri pretén avaluar si l'alumne té una intervenció activa en les situacions de cant col·lectiu així com l'actitud amb què s'acosta a les activitats de cant, observant la voluntat d'adaptar l'expressió i entonació vocal al nivell sonor del grup.
  
2. Respectar el marc d'actuació d'esquemes ritmicomelòdics (entre 8 i 16 polsos de duració i en l'àmbit de l'escala natural) en situacions d'improvisació.
  
El citat criteri intenta comprovar l'habilitat de l'alumne per a respectar el marc d'actuació de la pauta ritmicomelòdica proposada, observant la capacitat musical d'intervindre amb soltesa i amb naturalitat durant la improvisació, aportant idees originals i sabent callar a temps quan la intervenció es complica.
  
3. Llegir música en el context de les activitats musicals del grup com a suport a les tasques d'interpretació i audició.
  
El citat criteri avalua la utilització funcional de la lectura musical. No es tracta d'avaluar des d'un punt de vista solfístic, sinó d'observar la destresa amb què l'alumne es defensa en la lectura, una vegada creada la necessitat de recolzar-se en les partitures per a progressar en les activitats musicals del grup.
  
4. Utilitzar la terminologia musical adequada per a comunicar als altres judicis personals relacionats amb les obres musicals escoltades.
  
El citat criteri avalua la capacitat d'utilitzar un llenguatge musical adequat a l'hora d'enjudiciar la música, la qual cosa implica l'assimilació dels conceptes i principis musicals bàsics.
  
5. Establir algunes pautes per a la improvisació que permeten expressar musicalment idees extretes de l'anàlisi d'altres àrees artístiques.
  
El citat criteri comprovarà la capacitat de traslladar musicalment les idees expressades en altres àrees artístiques. Això implica l'anàlisi de l'estructura que les suporta, per a després establir els convencionalismes musicals pertinents que permeten operar amb ells.
  
6. Participar en les activitats d'interpretació en grup assumint l'intercanvi dels rols que es deriven de les necessitats musicals.
  
El citat criteri servirà per a avaluar la mobilitat de l'alumne en assumir qualsevol dels papers que demanda una situació musical, com actuar indistintament des de qualsevol instrument, des del cant, com a director o com a solista; amb això expressarà fins a quin punt ha superat els comportaments estereotipats que esdevenen sovint en la interpretació en grup.
  
1.4. Assignatura: Interpretació
  
Objectius
  
L'ensenyament d'Interpretació en el grau mitjà tindrà com a objectiu contribuir a desenrotllar en els alumnes les capacitats següents:
  
1. Conéixer el llenguatge del cos, les tècniques bàsiques de la interpretació i la seua utilització en l'escena.
  
2. Realitzar exercicis, improvisacions, jocs actorals i treballs coreogràfics on estiga integrada la tècnica de dansa amb la tècnica actoral, per a aconseguir la màxima qualitat en l'execució.
  
3. Saber utilitzar, des de la creació personal, la tècnica actoral dins de l'estil de l'obra i del paper que s'exerceix per a poder expressar i transmetre emocions.
  
4. Valorar la relació espai-temps des del punt de vista teatral.
  
Continguts
  
Estudi de les diferents tècniques teatrals i la seua aplicació en l'escena. Pràctica d'exercicis, jocs, improvisacions individuals i en grup, aplicats en concret al/als personatge/s a representar. Anàlisi física i psicològica del personatge per a descobrir analogies i diferències en l'intèrpret i poder abordar-lo dins de l'època i de l'estil de l'obra, però respectant la personalitat del ballarí o la ballarina intèrprets. Entrenament de la memòria, observació i capacitat d'escolta. Desenrotllament i control de l'energia. Estudi del llenguatge corporal com a vehicle per a expressar emocions. Coneixement i utilització de l'espai i del ritme respectant la coreografia, però buscant els punts àlgids de projecció en escena. Desenrotllament i potenciació de la imaginació i la creativitat.
  
Criteris d'avaluació
  
1. Realitzar exercicis, improvisacions i jocs teatrals, individuals i en grup, similars als realitzats en les classes.
  
El citat criteri permet valorar l'assimilació per part dels alumnes de la tècnica actoral i la seua utilització.
  
2. Analitzar personatges de repertori en el seu aspecte físic, psíquic i de situació.
  
El citat criteri permet valorar la destresa en crear i triar desitjos, estímuls, necessitats o interessos segons els requerisca el caràcter de la situació o el context dramàtic.
  
3. Fer diferents personatges actorals dins d'una obra coreogràfica proposats pel professorat.
  
Amb el citat criteri es pretén valorar: la capacitat de resposta interpretativa i el grau tècnic aconseguit; la integració per part de l'alumne de la tècnica teatral amb la de la dansa, així com de la seua personalitat en la proposta; la seua capacitat per a memoritzar i reproduir, des de la seua personalitat creadora, formes de conducta de diferents èpoques; la seua utilització de la imaginació i la creativitat, així com la seua capacitat d'evocar sensacions i imatges; el seu domini de l'espai i del ritme; i la seua utilització de l'energia.
  
4. Realitzar davant el públic treballs proposats per l'alumne sobre coreografies concretes que unisquen la tècnica de dansa i l'actoral.
  
El citat criteri pretén valorar: la imaginació i creativitat de l'alumne ?la seua utilització i integració de les tècniques apreses- la seua capacitat d'organització, observació i memòria; la capacitat per a confrontar la formació de la seua disciplina actoral amb espectadors eventuals, adequant-se eficaçment a la dita circumstància; i la seua capacitat de transmetre al públic.
  
2. Assignatures pròpies de cada especialitat
  
2.1. Especialitat: dansa clàssica
  
2.1.1. Assignatura dansa clàssica
  
Objectius
  
L'ensenyament de dansa clàssica en el grau mitjà tindrà com a objectiu contribuir a desenrotllar en els alumnes les capacitats següents:
  
1. Controlar la correcta col·locació del cos que permeta el domini de la coordinació i el desenrotllament de tots els moviments
  
2. Realitzar amb musicalitat l'execució de tots els moviments que configuren la dansa.
  
3. Saber utilitzar els coneixements tècnics i estilístics de la dansa clàssica, per a aconseguir la necessària qualitat del moviment que permeta assolir el màxim grau d'interpretació artística.
  
4. Valorar la importància de l'espai com a element tant estètic com formal, i ser conscients del paper que juga en la interpretació.
  
5. Aconseguir el grau d'homogeneïtat, coordinació de moviments i ritme que permeta la compenetració tècnica en el Pas a Dos imprescindible per a aconseguir un resultat artístic de qualitat.
  
6. Demostrar en el Pas a Dos la força necessària dels alumnes homes, per a poder realitzar el seu paper amb la qualitat tècnica i artística necessària i demostrar, en el cas de les alumnes, l'estabilitat i equilibri necessaris sobre les puntes per a poder realitzar les diferents posicions, promenades i girs amb la parella.
  
7. Conéixer el llenguatge i la tècnica per a la realització dels diferents passos del ?Pas a Dos?.
  
8. Interpretar l'argument que se'ls planteja en cada Pas a Dos, donant un marge d'improvisació a la capacitat expressiva dels dos ballarins.
  
Continguts
  
Coneixement de tots els passos que componen el vocabulari de la dansa clàssica, i execució correcta d'acord amb els seus temps musicals, accents i coordinació de moviments. Entrenament permanent i progressiu de la memòria. Desenrotllament del control de tot el cos, la dinàmica, l'atac del moviment i la respiració. Execució precisa i definida de tots els passos que configuren la tècnica de la dansa clàssica, amb les seues direccions i desplaçaments. Domini de la bateria; adagi; bots xicotets i bots grans. Utilització correcta de l'espai. Interiorització de la música per a desenrotllar la sensibilitat artística amb l'elegància i energia que la dansa requerix. Desenrotllament de la sensibilitat musical com a premissa indispensable per a l'obtenció d'una bona qualitat de moviment. Classe de puntes: estudi de tots els passos, sobre sabatilles de mitja punta, i sobre sabatilles de punta per a les xiques. Classe per a xics: estudi de tots aquells passos que específicament són denominats passos per a homes. Desenrotllament del perfeccionament tècnic i interpretatiu del gir i del salt. Desenrotllament de les capacitats creatives.
  
Criteris d'avaluació
  
1. Conéixer i reconèixer tots els passos del vocabulari de la dansa clàssica entenent la seua aplicació tècnica.
  
El citat criteri d'avaluació pretén comprovar que l'alumne ha aprés el nom de tots els passos, la seua realització, les seues característiques i el seu significat tècnic en la dansa.
  
2. Realitzar els exercicis de la barra de ballet que el professor marque en el moment, amb l'acompanyament musical propi del nivell.
  
Amb el citat criteri es tracta de comprovar el grau de maduresa de les capacitats físiques de l'alumne, necessari per al domini de la tècnica del Ballet Clàssic.
  
3. Realitzar en el centre un exercici d'adagi que el professor marque en el moment.
  
Amb el citat criteri d'avaluació es tracta de comprovar el desenrotllament de la capacitat tècnica de l'alumne pel que fa al sentit de l'equilibri, amplitud i elevació de les cames, definició i concreció de les posicions del cos en l'espai, coordinació, col·locació i moviment dels braços i del cap. A més, es comprovarà el grau de maduresa de la seua personalitat artística, musicalitat, expressivitat i comunicació.
  
4. Realitzar en el centre els exercicis de gir que el professor marque en el moment.
  
Amb el citat criteri es tracta de comprovar que l'alumne ha adquirit el domini de la tècnica del gir, la coordinació i el sentit del moviment en l'espai, a més de la neteja, definició i precisió dels passos i els entrepassos.
  
5. Realitzar en el centre els exercicis de salts que el professor marque en el moment.
  
Amb el citat criteri d'avaluació es pretén comprovar el nivell tècnic adquirit per l'alumne en l'execució del salt, la força i l'elasticitat dels peus, el treball de ?Plié- (elasticitat, subjecció de baixada i espenta per a l'impuls), a més a més de la coordinació, accents musicals i musculars, elevació dels malucs i subjecció del tors.
  
6. Realitzar en el centre un exercici de bateria que el professor marque en el moment.
  
Amb el citat criteri d'avaluació es tracta de comprovar el grau d'execució i domini adquirit en la tècnica de la petita bateria, comprovant el desenrotllament físic i muscular del en-dehors per a la bateria, la neteja, definició i concreció dels moviments de cames i peus, la coordinació i els accents musicals i musculars dels salts.
  
7. Realitzar en el centre diversos exercicis de salts grans que el professor marque en el moment.
  
Amb el citat criteri d'avaluació es pretén comprovar el desenrotllament màxim de la capacitat de moviment, l'energia que produïx el treball muscular per a saltar utilitzant el màxim d'amplitud, la precisió i col·locació del cos en l'aire, la coordinació dels braços i cames i la sincronització d'impulsos, cames, braços, tors i música.
  
8. Realitzar en el centre diversos exercicis específics d'homes que el professor marque en el moment.
  
Amb el citat criteri d'avaluació es pretén comprovar el domini adquirit pels alumnes homes de la tècnica específica de xics en la dansa clàssica.
  
9. Realitzar en el centre diversos exercicis específics per a les xiques en puntes que el professor marque en el moment.
  
Amb el citat criteri d'avaluació es pretén comprovar el nivell tècnic adquirit per les alumnes en la tècnica de puntes.
  
10. Realitzar una variació que incloga diferents combinacions a tèrre amb posicions de l'alumna en l'air i prodónes en dehors i ?en dedans?.
  
El citat criteri d'avaluació comprovarà el coneixement i domini tècnic de l'alumne per a saber col·locar l'alumna en el seu eix, estant pendent de la seua estabilitat i controlant les diferents translacions del centre de gravetat de l'alumna.
  
11. Realitzar una variació que incloga girs en dehors des de la quarta posició i girs des d'una posició de vaig rellevar o tombé en dehors i en dedans.
  
Amb el citat criteri d'avaluació es comprovarà si l'alumne ha assimilat i comprés la tècnica del gir del pas a dos, col·locació de mans, sincronització dels impulsos, etc., i que l'alumna és capaç de mantindre amb solidesa i subjecció el seu cos ajudant així l'alumne a situar-la en qualsevol desplaçament del seu eix d'equilibri.
  
12. Realitzar una variació amb elevacions en l'air, salts menuts i elevacions fins al nivell del pit i dels muscles.
  
Amb el citat criteri d'avaluació es pretén observar que l'alumne és capaç d'utilitzar l'impuls del salt de la xica, així com d'elevar-la i baixar-la suaument i en eix fins al sòl, i comprovar que l'alumna pot realitzar en l'aire la posició clara i precisa mantenint la col·locació i estètica de la dansa.
  
13. Realitzar una variació que incloga un salt de l'alumna sobre el pit o el muscle de l'alumne.
  
Amb el citat criteri es tracta de comprovar la sincronització dels impulsos dels dos i l'aprenentatge tècnic dels passos per a la seua execució.
  
14. Realitzar una variació que incloga elevacions amb fixacions de posicions en l'aire amb els braços de l'alumne estesos cap amunt.
  
Amb el citat criteri d'avaluació es pretén comprovar la preparació física dels alumnes, amb la utilització del treball i la força de les cames i no de l'esquena, la sincronització dels impulsos dels dos i l'aprenentatge adquirit de la tècnica.
  
15. Realitzar un exercici d'improvisació a partir d'un fragment musical que el pianista toque anteriorment.
  
Amb el citat criteri d'avaluació es pretén comprovar el grau de maduresa de l'alumne per a ser capaç de, escoltant una música, saber plasmar amb moviments les imatges i sensacions que la música li produïx, a més a més de comprovar el seu sentit creatiu, sensibilitat i musicalitat.
  
2.1.2. Assignatura Repertori
  
Objectius
  
L'ensenyament de Repertori en el grau mitjà tindrà com a objectiu contribuir a desenrotllar en els alumnes les capacitats següents
  
1. Interpretar obres o peces de repertori de la dansa clàssica o la dansa neoclàssica, amb la naturalitat del domini tècnic i la puresa d'estil de l'obra.
  
2. Interpretar danses en grup, papers de solista i ballets complets.
  
3. Conéixer i diferenciar els ballets més significatius de les diferents èpoques i tendències artístiques aprofundint en la varietat d'estils i matisos.
  
4. Relacionar els coneixements i circumstàncies històriques dels ballets amb la seua forma i estil interpretatiu.
  
Continguts
  
Aprenentatge d'obres de repertori de diferents èpoques i tendències artístiques, aprofundint en la varietat d'estils. Adquisició dels coneixements tècnics i històrics dels ballets per a la seua correcta interpretació dansística. Anàlisi del caràcter de cada personatge per a la seua correcta interpretació dramàtica. Estudi de la interpretació dels diferents papers, dins de l'estil i forma requerits per l'obra triada. Desenrotllament de la individualitat artística i del virtuosisme tècnic. Pràctica i interpretació de balls de conjunt. Pràctica i interpretació de variacions de semisolista i primer/a ballarí/ina. Coneixement i valoració de les normes de comportament per a ballar en grup. Entrenament permanent i progressiu de la memòria.
  
Criteris d'avaluació
  
1. Interpretar obres coreogràfiques dirigides al públic en el centre, assajades prèviament.
  
El citat criteri pretén valorar l'aptitud necessàriament disciplinada del ballarí en el cos de ball, la capacitat d'assumir el paper assignat, la seua responsabilitat en la unitat del conjunt i la seua adequació al paper assignat fent fluir els seus sentiments i personalitat, aconseguint la connexió emocional amb el públic.
  
2. Interpretar un paper del repertori de ballarí solista.
  
Amb el citat criteri es pretén valorar el grau tècnic i la capacitat interpretativa de l'alumne, l'assimilació de l'estil i el caràcter de la variació triada.
  
3. Interpretar un paper de repertori de primer ballarí/ballarina.
  
El citat criteri permet valorar el grau de virtuosisme de l'alumne, unit al do natural de la interpretació i la sensibilitat artístiques.
  
4. Interpretar un paper de caràcter de repertori triat pel propi alumne, on ell mateix buscarà els diferents matisos i estudiarà els aspectes històrics.
  
Mitjançant el citat criteri es pretén comprovar la preparació observadora i analítica de l'alumne, així com les seues inquietuds, sensibilitat, creativitat i sentit de l'estètica.
  
5. Interpretar un cos de ball del repertori clàssic.
  
El citat criteri d'avaluació pretén observar que l'alumne és capaç de gaudir de la dansa i mantindre una relació interpretativa i especial amb la resta dels components.
  
2.1.3. Assignatura dansa contemporània
  
Objectius
  
L'ensenyament de dansa contemporània en el grau mitjà tindrà com a objectiu contribuir a desenrotllar en els alumnes les capacitats següents:
  
1. Conéixer i practicar els moviments de la dansa contemporània i els seus diferents qualitats i matisos, en busca d'una correcta execució tècnica i artística.
  
2. Interpretar variacions de diferents estils, per tal de conéixer la gran varietat de formes de la dansa contemporània.
  
3 Improvisar formes lliures de dansa amb sensibilitat creativa i sentit coreogràfic.
  
4 Demostrar la versatilitat necessària per a adaptar-se a les exigències que es deriven del caràcter interdisciplinari de la dansa contemporània.
  
Continguts
  
Exercicis en el sòl: diferenciació de la força i les sensacions de les diferents parts del cos. Treball de contraccions del tors i mobilitat de la columna. Utilització de la respiració com a origen del moviment. Exercicis en el centre: canvis en l'eix del cos, buscant l'equilibri en els diferents passos. Coordinació de totes les parts del cos. Ús correcte de l'espai. Desenrotllament de la sensibilitat plàstica. Pràctica de la improvisació lliure, amb i sense objectes, individual i en grup. Estudi de petites variacions. Estudi de variacions de coreògrafs contemporanis presents en el repertori.
  
Criteris d'avaluació
  
1. Improvisar individualment una variació lliure, a partir de distints estils de música.
  
El citat criteri d'avaluació pretén comprovar el desenrotllament creatiu, l'expressió artística i la sensibilitat musical de l'alumne, a partir de la improvisació individual.
  
2. Improvisar en grup una variació lliure, a partir de distints estils de música.
  
El citat criteri d'avaluació pretén comprovar el desenrotllament creatiu, l'expressió artística i sensibilitat musical de l'alumne, així com la seua capacitat d'integrar-se en una improvisació col·lectiva.
  
3. Interpretar variacions de coreògrafs contemporanis presents en el repertori.
  
Amb el citat criteri es pretén valorar la capacitat interpretativa de l'alumne, i la seua identificació amb l'estil de la variació proposada.
  
2.2. Especialitat: dansa espanyola
  
2.2.1. Assignatura dansa clàssica
  
Objectius
  
L'ensenyament de dansa clàssica en el grau mitjà tindrà com a objectiu contribuir a desenrotllar en els alumnes les capacitats següents:
  
1. Aplicar la correcta col·locació del cos que permeta el domini de la coordinació i el desenrotllament correcte de tots els moviments.
  
2. Saber utilitzar els coneixements tècnics i estilístics de la dansa acadèmica adquirits, per a aconseguir la necessària qualitat del moviment que permeta assolir el màxim grau d'interpretació artística, en les diferents manifestacions de la dansa espanyola.
  
3. Realitzar amb sentit rítmic i musicalitat l'execució de tots els moviments que configuren la dansa.
  
4. Valorar la importància de l'espai com a element tant estètic com formal, i ser conscients del paper que juga en la interpretació.
  
Continguts
  
Estudi de la terminologia pròpia de la dansa clàssica, i la seua aplicació descriptiva de passos, combinacions d'ells o balls. Desenrotllament de la correcta col·locació del cos que permeta una base tècnica sòlida, per tal d'abordar els distints estils de la dansa espanyola. Coneixement de tots els passos que componen el vocabulari de la dansa clàssica, i execució correcta d'ells d'acord amb els seus temps musicals, accents i coordinació de moviments. Desenrotllament del control de tot el cos, la dinàmica, l'atac del moviment i la respiració. Utilització correcta de l'espai. Interiorització de la música per a desenrotllar la sensibilitat artística amb l'elegància i energia que la dansa requerix. Desenrotllament de la sensibilitat musical com a premissa indispensable per a l'obtenció d'una bona qualitat de moviment. Desenrotllament del perfeccionament tècnic i interpretatiu del gir v del salt. Desenrotllament de les capacitats creatives.
  
Criteris d'avaluació
  
1. Conéixer i reconéixer tots els passos del vocabulari de la dansa clàssica entenent la seua aplicació tècnica.
  
El citat criteri d'avaluació pretén comprovar que l'alumne ha aprés el nom de tots els passos, la seua realització, les seues característiques i el seu significat tècnic en la dansa.
  
2. Realitzar una classe de dansa clàssica, que el professor marque en el moment, amb tots els exercicis del nivell en el tempo musical establit.
  
Amb el citat criteri es tracta de comprovar i avaluar el domini tècnic aconseguit i el grau de maduresa de la seua capacitat artística, a través de:
  
La col·locació del cos.
  
El desenrotllament muscular i la flexibilitat.
  
Els accents musicals i musculars.
  
La coordinació de tots els moviments.
  
El domini de l'equilibri i el control del cos.
  
La precisió en la realització de tots els passos i les posicions de les cames, braços, tors i cap.
  
La precisió i definició de les direccions i, desplaçaments.
  
La utilització de l'espai.
  
La respiració del moviment.
  
El domini de la tècnica de l'adagi, del gir, del salt (menuts, grans i bateria).
  
La sensibilitat musical.
  
3. Improvisar individualment petites variacions de dansa partint de diferents formes musicals.
  
El citat criteri d'avaluació pretén comprovar el desenrotllament creatiu, l'expressió artística i la sensibilitat musical de l'alumne.
  
4. Repetir i realitzar en el centre els exercicis estudiats en la barra que el professor marque en el moment, emprant correctament el temps musical, la coordinació, l'espai i les direccions.
  
Amb el citat criteri es tracta de comprovar si l'alumne ha pres consciència del seu equilibri i de les direccions en l'espai, coordinant els moviments entre ells.
  
5. Realitzar petites variacions que incloguen desplaçaments per l'espai, marcats pel professor en el moment.
  
Amb el citat criteri es pretén observar el sentit de l'alumne amb respecte a l'espai, les dimensions i les direccions.
  
2.2.2. Assignatura: Escola bolera
  
Objectius
  
L'ensenyament d'escola bolera en el grau mitjà tindrà com a objectiu contribuir a desenrotllar en els alumnes les capacitats següents:
  
1. Dominar el llenguatge i l'estil de l'Escola Bolera.
  
2. Conéixer el repertori més significatiu de l'Escola Bolera.
  
3. Interpretar les danses del citat repertori amb gràcia i naturalitat, domini tècnic, musicalitat, i caràcter i puresa d'estil.
  
Continguts
  
Exercicis per a adquirir la tècnica, dinàmica, coordinació i estil de l'Escola Bolera. Conéixer i executar tots els passos i moviments codificats en el llenguatge de l'Escola Bolera, tenint en compte la musicalitat i els accents del moviment, així com la seua coordinació i correcte acompanyament de les castanyoles. Realització d'exercicis en relació amb la dinàmica, estil i caràcter de les danses de repertori i el seu correcte acompanyament de les castanyoles. Exercicis amb desplaçaments per a la correcta utilització de l'espai, tant individuals com en grup i parella. Exercicis que permeten l'adaptació i comunicació per a les danses de parella. Estudi de les danses més representatives del repertori de l'Escola Bolera. Desenrotllament permanent de la memòria. La sensibilitat musical, la precisió i dinàmica tant del moviment com de les castanyoles, la respiració, la gràcia, el caràcter i l'estil. Interpretar danses del repertori, individuals, de grup i de parella.
  
Criteris d'avaluació
  
1. Realitzar les variacions que marque el professor, sobre fragments musicals, amb passos de l'Escola Bolera que, amb els corresponents tocs de castanyoles, continguen la dinàmica, desplaçaments, musicalitat i estil característics.
  
El citat criteri pretén comprovar l'ús de l'espai la qualitat i la musicalitat, tant dels moviments com de la interpretació de les castanyoles, així com la dinàmica i l'estil.
  
2. Interpretar i realitzar en el moment les cobles que sobre el bolero i la malaguenya dicte el professor.
  
El citat criteri pretén observar el domini tècnic i el coneixement del llenguatge de l'Escola Bolera.
  
3. Interpretar en públic dos balls del repertori de l'Escola Bolera, a lliure elecció de l'alumne, un en grup o parella i l'un altre individual com a solista.
  
El citat criteri pretén observar que l'alumne és capaç de gaudir de la dansa i mantindre una relació interpretativa i espacial amb la resta dels components del grup, sense perdre la qualitat del moviment. el caràcter i estil característics de l'Escola Bolera, així com la seua capacitat de comunicació amb el públic.
  
2.2.3. Assignatura: dansa Estilitzada
  
Objectius
  
L'ensenyament de dansa Estilitzada en el grau mitjà tindrà com a objectiu contribuir a desenrotllar en els alumnes les capacitats següents:
  
1. Demostrar la sensibilitat artística i els coneixements tècnics i expressius que capaciten per a interpretar una dansa, tenint en compte la forma, el caràcter, la intenció, el ritme i els matisos (dinàmica), de l'obra musical.
  
2. Improvisar amb sensibilitat artística i musical sobre una forma musical tenint en compte: la seua forma, el caràcter, la intenció, el ritme i els matisos; utilitzant els instruments i llenguatges propis de les nostres danses.
  
3. Actuar en públic amb naturalitat i domini tècnic, tant pel que fa als moviments com als instruments utilitzats (castanyoles, sabates, etc.) tenint en compte l'expressivitat i fidelitat a la música.
  
4. Aconseguir el domini del cos i de la ment per a utilitzar amb seguretat la tècnica i l'espai escènic per a arribar a una concentració que permeta una interpretació artística de qualitat.
  
Continguts
  
Realització d'exercicis fins a aconseguir la qualitat del moviment i l'expressivitat requerida pel que fa a la fidelitat a la música: matisos, forma, intenció i tempo. Realització de treballs d'improvisació utilitzant les diferents formes musicals. Anàlisi del caràcter interpretatiu de la dansa, pel que fa a l'obra musical i la seua coreografia. Interpretació de coreografies, individuals i col·lectives, amb el màxim domini de l'espai escènic, de la tècnica (moviment, castanyoles, zapateados, indumentària, etc.) de l'expressivitat, musicalitat, gràcia i naturalitat. Desenrotllament permanent de la memòria. Estudi de les obres dels principals compositors i coreògrafs espanyols. Anàlisi comparativa de les diferents interpretacions de les dites obres.
  
Criteris d'avaluació
  
1. Interpretació d'una dansa de sabatilla.
  
El citat criteri pretén valorar el domini tècnic de l'alumne pel que fa a la netedat de passos i la seua execució. La musicalitat i els matisos, i el caràcter, l'expressivitat i la interpretació.
  
2. Interpretació d'una dansa de sabata.
  
El citat criteri pretén valorar el domini tècnic de l'alumne, pel que fa a la netedat dels passos i la seua execució. La coordinació i fluïdesa tant del moviment com de les castanyoles i zapateados, i l'ús de l'espai.
  
3. Interpretació d'una variació de repertori.
  
Amb el citat criteri es pretén valorar la capacitat artística de l'alumne, així com la seua memòria i la seua assimilació del caràcter dramàtic del paper que representa a l'obra.
  
2.2.4. Assignatura: flamenc
  
Objectius
  
L'ensenyament de flamenc en el grau mitjà tindrà com a objectiu contribuir a desenrotllar en els alumnes les capacitats següents:
  
1. Demostrar el domini del zapateado (graneretes) en cada un dels diferents ritmes flamencs.
  
2. Utilitzar amb domini, soltesa i naturalitat la indumentària requerida: bata de cua, mantó, etc. (en el ball de dona).
  
3. Interpretar els diferents balls flamencs amb tota la seua força expressiva.
  
4. Improvisar en qualsevol dels pals flamencs tenint en compte l'estructura, el compàs i el caràcter.
  
Continguts
  
Estudi del ritme i quadratura del nombre de compassos que té una lletra per al desenrotllament del cant que es requerix. Estudi del compàs, estructura, caràcters i expressió de cada forma del flamenc. Coneixement i domini de ritmes, contratemps i estructures dels diferents pals flamencs: alegries, tientos, farruca, tangos, soleares, bulerías, siguiriyas etc. Estudi de la realització del marcatge, graneretes i males positures amb bata de cua. Realització d'exercicis per a diferenciar les quadratures del compàs en relació al Cant. Realització de treballs d'improvisació dins de les estructures del ball flamenc. Pràctica de la tècnica del zapateado, aconseguint un màxim de velocitat, matís i dificultat en les seues composicions. Estudi dels diferents balls flamencs, amb la musicalitat, el domini tècnic, el gust, el caràcter i la força expressiva que cada un requerisca. Estudi de l'origen i fonaments del flamenc: història, costums, intèrprets, cants, significat social, etc. Desenrotllament permanent de la memòria.
  
Criteris d'avaluació
  
1. Realitzar variacions de marcatges i zapateados en els diferents ritmes flamencs, acompanyats amb la guitarra i el cant, utilitzant. en el cas de les alumnes, la bata de cua, el mantó, etc.
  
El citat criteri pretén comprovar el coneixement i domini del compàs en els diferents ritmes del flamenc, el domini i soltesa de les alumnes en el moviment amb la bata de cua i el mantó, la claredat, força i matisos en els zapateados, i la quadratura del cant (lletra).
  
2. Interpretar un ball del repertori flamenc.
  
Amb el citat criteri es valorarà el domini de la tècnica de l'estil i el caràcter propi del ball, de la musicalitat i dels matisos, així com la capacitat artística de l'alumne i la seua maduresa interpretativa.
  
3. Improvisar en un dels pals flamencs.
  
Amb el citat criteri es pretén comprovar el coneixement de l'alumne dels diferents pals del flamenc: la seua estructura. compàs, mesura del cant (lletra), etc.
  
4. Interpretar en públic com a solista un ball característic, a lliure elecció de l'alumne.
  
El citat criteri pretén valorar la capacitat de comunicació amb el públic que té l'alumne.
  
5. Interpretar en públic un ball en grup o parella, a lliure elecció de l'alumne.
  
Amb el citat criteri es pretén valorar la capacitat de l'alumne per a integrar-se en un grup i mantindre una relació interpretativa i espacial amb la resta dels seus components, sense perdre la qualitat del moviment, el caràcter i l'estil característics del ball flamenc, així com la seua capacitat de comunicació amb el públic.
  
2.2.5. Assignatura: folklore
  
Objectius
  
L'ensenyament de folklore en el grau mitjà tindrà com a objectiu contribuir a desenrotllar en els alumnes les capacitats següents:
  
1. Conéixer la diversitat i riquesa del nostre folklore i adquirir un repertori de les danses més representatives.
  
2. Conéixer les circumstàncies geografiques, històriques, culturals i sociològiques que han influït en cada regió, donant lloc a les diferents formes, estils i significats de les nostres danses folklòriques.
  
3. Saber interpretar danses característiques de cada regió.
  
4. Situar i identificar el nostre folklore a través d'una mostra instrumental i/o ballada, o a través del vestit.
  
5. Despertar el gust i interés per obtindre la màxima informació sobre el nostre folklore: vestits, costums, història, significat social, etc.
  
Continguts
  
Adquisició de les tècniques i estils de cada regió per a la interpretació de les seues danses. Estudi dels instruments de percussió amb què s'acompanya el ballarí en les diferents danses populars: castanyoles, polzaretes, petxines, pals, etc. Realització dels passos amb els seus desplaçaments per l'espai en els balls individuals, per parelles i en grup. Estudi de la història de cada regió, autonomia o comunitat, dels seus costums, vestits, tradició i significat social de les seues danses més representatives. Interpretació de les danses més característiques del nostre folklore. Desenrotllament permanent de la memòria.
  
Criteris d'avaluació
  
1. Interpretar i realitzar les cobles i variacions que en el moment marque el professor, pertanyents al folklore espanyol més representatiu, acompanyant-se de l'instrument de percussió que la dansa requerisca.
  
El citat criteri pretén comprovar el coneixement i l'assimilació de l'alumne dels passos, estils i caràcters de les nostres danses populars, així com dels instruments de percussió amb què s'acompanyen els dansaires.
  
2. Compondre i interpretar en grup una dansa sobre una música popular proposada pel professor.
  
El citat criteri pretén comprovar la capacitat de situar i identificar el nostre folklore a través d'una mostra musical, mostrant les seues característiques principals i la seua evolució per l'espai.
  
3. Identificar a través d'imatges de vestits folklòrics espanyols, oferits pel professor, el lloc a què pertanyen, il·lustrant-los amb els comentaris que l'alumne considere pertinents.
  
El citat criteri pretén observar el grau de coneixement adquirit per l'alumne sobre les circumstàncies geogràfiques, històriques, culturals i sociològiques del nostre folklore, així com la influència i condicionament que tant la indumentària com les anteriors circumstàncies configuren el caràcter, l'estil i la forma de ballar.
  
4. Interpretar una dansa folklòrica a lliure elecció de l'alumne.
  
El citat criteri pretén comprovar la versatilitat tècnica i interpretativa de l'alumne pel que fa a forma, caràcter i estil.
  
2.3. Especialitat: dansa contemporània
  
2.3.1. Assignatura: dansa clàssica
  
Objectius
  
L'ensenyament de dansa clàssica en el grau mitjà tindrà com a objectiu contribuir a desenrotllar en els alumnes les capacitats següents:
  
1. Aplicar la correcta col·locació del cos que permeta el domini de la coordinació i el desenrotllament correcte de tots els moviments.
  
2. Saber utilitzar els coneixements tècnics i estilístics de la dansa acadèmica adquirits, per a aconseguir la necessària qualitat del moviment que permeta aconseguir el màxim grau d'interpretació artística, en les diferents manifestacions de la dansa contemporània.
  
3. Realitzar amb sentit rítmic i musicalitat els moviments que configuren la dansa.
  
4. Valorar la importància de l'espai com a element tant estètic com formal, i ser conscients del paper que juga en la interpretació.
  
Continguts
  
Estudi de la terminologia pròpia de la dansa clàssica, i la seua aplicació descriptiva de passos, combinacions d'ells o balls. Desenrotllament de la correcta col·locació del cos que permeta una base tècnica sòlida, per tal d'abordar els distints estils de la dansa contemporània. Coneixement de tots els passos que componen el vocabulari de la dansa clàssica, i execució correcta d'ells d'acord amb els seus tempos musicals, accents i coordinació de moviments. Desenrotllament del control de tot el cos, la dinàmica, l'atac del moviment i la respiració. Utilització correcta de l'espai. Interiorització de la música per a desenrotllar la sensibilitat artística amb l'elegància i energia que la dansa requerix. Desenrotllament de la sensibilitat musical com a premissa indispensable per a l'obtenció d'una bona qualitat de moviment. Desenrotllament del perfeccionament tècnic i interpretatiu del gir i del salt.. Desenrotllament de les capacitats creatives.
  
Criteris d'avaluació
  
1. Conéixer i reconéixer tots els passos del vocabulari de la dansa clàssica entenent la seua aplicació tècnica.
  
El citat criteri d'avaluació pretén comprovar que l'alumne ha aprés el nom de tots els passos, la seua realització, les característiques i el seu significat tècnic en la dansa.
  
2. Realitzar una classe de dansa clàssica, que el professor marque en el moment, amb tots els exercicis del nivell en el tempo musical establit.
  
Amb el citat criteri es tractarà de comprovar i avaluar el domini tècnic aconseguit i el grau de maduresa de la seua capacitat artística, a través de:
  
La col·locació del cos.
  
El desenrotllament muscular i flexibilitat.
  
Els accents musicals i musculars.
  
La coordinació de tots els moviments.
  
El domini de l'equilibri i el control del cos.
  
La precisió en la realització de tots els passos i les posicions de les cames, braços, tors i cap;
  
La precisió i definició de les direccions i desplaçaments.
  
La utilització de l'espai.
  
La respiració del moviment.
  
El domini de la tècnica de l'adagi, del gir, del salt (menuts, grans i bateria).
  
La sensibilitat musical.
  
3. Improvisar individualment petites variacions de dansa partint de diferents formes musicals.
  
El citat criteri d'avaluació pretén comprovar el desenrotllament creatiu, l'expressió artística i la sensibilitat musical de l'alumne.
  
4. Repetir i realitzar en el centre els exercicis estudiats en la barra, que el professor marque en el moment, emprant correctament el tempo musical, la coordinació, l'espai i les direccions.
  
Amb el citat criteri es tracta de comprovar si l'alumne ha pres consciència del seu equilibri i de les direccions en l'espai, coordinant els moviments entre ells.
  
5. Realitzar petites variacions que incloguen desplaçaments per l'espai, marcats pel professor en el moment.
  
Amb el citat criteri es pretén observar el sentit de l'alumne respecte a l'espai, les dimensions i les direccions.
  
2.3.2. Assignatura: Improvisació
  
Objectius
  
L'activitat i ensenyament de l'assignatura d'Improvisació i Composició tindrà com a objectiu contribuir a desenrotllar en els alumnes les capacitats següents:
  
1. Desenrotllar la capacitat creativa de l'alumne.
  
2. Demostrar l'adaptació espontània a un moviment, a una idea, a una situació de treball o proposta en relació amb ells mateixos, amb el grup i amb l'espai.
  
3. Expressar-se lliurement a través de la improvisació dirigida per a aconseguir arribar a l'essència del propi llenguatge.
  
4. Respondre adequadament amb el propi llenguatge corporal a idees proposades.
  
5. Demostrar, a través de la realització de petites coreografies, l'enriquiment de les possibilitats interpretatives del ballarí en relació amb l'espai, ja siga individualment o en grup.
  
6. Executar variacions del repertori contemporani.
  
Continguts
  
Desenrotllament del concepte de la llibertat del moviment, i aprofundiment en la seua exploració, per tal d'ampliar el seu coneixement i integrar-lo en la creació coreogràfica. Capacitat d'estructurar una frase de moviment a partir d'una idea, i ser capaç de repetir-la. Relacions bàsiques entre la utilització del temps, de l'espai i de l'esforç, a partir de la música o de pautes determinades. Desenrotllament de l'autocontrol, la reflexió i la concentració. Desenrotllament de la retenció visual, auditiva i cinestèsica, en l'execució de seqüències de moviment prèviament determinades. Desenrotllament de la capacitat d'improvisació mitjançant les tècniques d'improvisació (per exemple: improvisació guiada a través de pautes, idees i/o moviments, ús d'objectes, ús de textos, ...). Pràctiques de la dansa en grup, i desenrotllament de la iniciativa, la imaginació i la creativitat. Utilització dels elements del tempo, l'espai i el moviment i la seua relació amb l'intèrpret, a través de la realització d'estudis coreogràfics. Desenrotllament de la capacitat de comunicació dramàtica que permeta una major capacitat expressiva. Realització de composicions coreogràfiques. Realització de composicions coreogràfiques: treball en duos, trios, conjunt. Composició guiada segons pautes marcades pel professor, atenent també a les estructures musicals. Estudi del repertori modern i contemporani. Desenrotllament de tallers amb continguts puntuals en relació amb les dues vessants de l'assignatura: tallers dirigits pel professor i tallers on l'alumne té total llibertat.
  
Criteris d'avaluació
  
1. Improvisar individualment una variació lliure, a partir de distints estils de música.
  
El citat criteri d'avaluació pretén comprovar el desenrotllament creatiu, l'expressió artística i sensibilitat musical de l'alumne, a partir de la improvisació individual.
  
2. Improvisar en grup una variació lliure, a partir de distints estils de música.
  
El citat criteri d'avaluació pretén comprovar el desenrotllament creatiu, l'expressió artística i sensibilitat musical de l'alumne, així com la seua capacitat d'integrar-se en una improvisació col·lectiva.
  
3. Interpretar variacions de coreògrafs contemporanis presents en el repertori.
  
Amb el citat criteri es pretén valorar la capacitat interpretativa de l'alumne, i la seua identificació amb l'estil de la variació proposada.
  
4. Compondre un xicotet estudi coreogràfic a partir del desenrotllament d'un concepte o seqüència de moviment, d'un ritme, d'un text, d'un objecte, d'una música, etc.
  
Amb el citat criteri es pretén valorar la creativitat de l'alumne, en relació amb la seua capacitat per a desenrotllar una proposta, així com un sentit de la forma i de les proporcions.
  
2.3.3. Assignatura: Tècniques de dansa contemporània
  
L'ensenyament de Tècniques de dansa contemporània en el grau mitjà tindrà com a objectiu contribuir a desenrotllar en els alumnes les capacitats següents. A causa de la diversitat de tècniques del contemporani, el seu desenrotllament es preveu per cicles:
  
a) Primer cicle
  
Objectius
  
1. Adquirir els coneixements de la tècnica formal de la dansa moderna bàsica.
  
2. Interpretar variacions segons els diferents tècniques característiques de la dansa contemporània.
  
3. Valorar i conéixer els nous recursos del moviment del cos a través de les tècniques estudiades de la dansa moderna.
  
Continguts
  
Fonaments de la tècnica de la dansa moderna amb especial èmfasi en la flexibilitat de la columna, el sentit del pes i l'ús dinàmic de l'espai. Coneixement de les tècniques formals i que són reconegudes com bàsiques en la dansa moderna. Introducció als canvis d'eix propis de la dansa moderna. Treball de sòl. Diferenciació de la força i les sensacions de les diferents parts del cos. Contraccions del tors i mobilitat de la columna. Utilització de la respiració com a origen del moviment. Canvis en l'eix del cos buscant l'equilibri en els diferents passos. Coordinació de totes les parts del cos.
  
Criteris d'avaluació
  
1. Realitzar una variació en les diferents tècniques reconegudes com a bàsiques en el món de la dansa contemporània.
  
El citat criteri permet valorar el coneixement i domini de les diferents tècniques pròpies de la dansa contemporània (Graham, Cunnigham, Limón, etc.).
  
2. Realitzar una classe bàsica de la tècnica triada dirigida pel professor.
  
Amb el citat criteri es pretén comprovar que l'alumne ha aprés la base de la tècnica triada, la seua realització, les seues característiques i el seu significat.
  
3. Repetir al centre els exercicis estudiats posant especial atenció a la utilització de la respiració i a la música triada.
  
Amb el citat criteri es pretén observar el sentit de l'alumne respecte a l'espai, les direccions, la musicalitat i la respiració.
  
b) Segon cicle
  
Objectius
  
1. Adquirir els coneixements de nous llenguatges de dansa moderna o contemporània.
  
2. Interpretar variacions segons les diferents tècniques característiques de la dansa contemporània.
  
3. Aprofundir i ampliar els recursos i coneixements adquirits de la tècnica de dansa estudiada en el cicle anterior.
  
4. Desenrotllar la versatilitat necessària per a adaptar-se a les exigències que es deriven del caràcter interdisciplinari de la dansa contemporània.
  
Continguts
  
Aprofundir en el treball de la flexibilitat de la columna, canvis d'eix, el sentit del pes, girs amb espirals i la utilització dinàmica de l'espai i les seues direccions. Aprofundiment del treball de sòl i control de les tècniques de caigudes (per exemple: Graham, Limón, Release, ...). Iniciació al treball de contacte a través dels llenguatges contemporanis (per exemple: Release, Body Contact ...). Pràctica de la dansa contemporània per a adquirir una sòlida base tècnica que permeta un ampli coneixement dels diferents estils. Desenrotllament d'una sensibilitat estètica oberta. Coneixement i desenrotllament de les pròpies capacitats expressives. Desenrotllament de les habilitats pràctiques i tècniques necessàries per a adaptar-se a la gran varietat característica del repertori contemporani.
  
Criteris d'avaluació
  
1. Realitzar una variació en les diferents tècniques reconegudes com a bàsiques en el món de la dansa contemporània.
  
El citat criteri permet valorar el coneixement i domini de les diferents tècniques pròpies de la dansa contemporània (Graham, Cunnigham, Limón, etc.).
  
2. Realitzar una classe dirigida pel professor de la tècnica de dansa moderna elegida.
  
Amb el citat criteri es pretén comprovar que l'alumne ha aprés la tècnica triada, la seua realització, les seues característiques i el seu significat.
  
3. Realitzar una classe dirigida pel professor de la tècnica de dansa contemporània elegida.
  
El citat criteri d'avaluació pretén comprovar els coneixements que l'alumne ha adquirit de la dita tècnica.
  
4. Repetir al centre els exercicis estudiats posant especial atenció en la utilització de la respiració i en la música triada, igual que en la diferenciació de les tècniques moderna i contemporània.
  
Amb el citat criteri es pretén observar el sentit de l'alumne respecte a l'espai, les direccions, la musicalitat i la respiració, a més a més de comprovar si distingix les 2 tècniques estudiades.
  
5. Realitzar uns exercicis, que poden ser marcats pel professor o estudiats anteriorment, utilitzant les tècniques de contacte o interacció.
  
Amb el citat criteri es pretén comprovar la capacitat tècnica de relació i coordinació entre l'alumnat.
  
c) Tercer cicle
  
Objectius
  
1. Controlar els moviments de la dansa contemporània i els seus diferents qualitats i matisos, en busca d'una correcta execució tècnica i artística.
  
2. Interpretar variacions segons les diferents tècniques característiques de la dansa contemporània.
  
3. Demostrar la versatilitat necessària per a adaptar-se a les exigències que es deriven del caràcter interdisciplinari de la dansa contemporània.
  
4. Adquirir nous coneixements, tant de tècniques corporals com d'altres tècniques de dansa, utilitzades en el nostre temps.
  
5. Aconseguir el domini tècnic i sentit artístic de la dansa contemporània que usen majoritàriament els creadors actuals.
  
Contingut
  
Pràctica de la dansa moderna i contemporània per a adquirir una sòlida base tècnica que permeta un ampli coneixement dels diferents estils. Desenrotllament d'una sensibilitat estètica oberta. Coneixement i desenrotllament de les pròpies capacitats expressives. Desenrotllament de les habilitats pràctiques i tècniques necessàries per a adaptar-se a la gran varietat característica del repertori contemporani. Desenrotllament de coneixements de tècniques corporals col·laterals a la pròpia tècnica dansística (per exemple: jazz, afroamericà, comèdia musical, ....). Control de la coordinació necessària per al treball de ?contact?, pas a dos i treball en grup. Insistir en el coneixement de les tècniques de sòl, caigudes i recuperació.
  
Criteris d'avaluació
  
1. Realitzar una variació en les diferents tècniques reconegudes com a bàsiques en el món de la dansa contemporània.
  
El citat criteri permet valorar el coneixement i domini de les diferents tècniques pròpies de la dansa contemporània (Graham, Cunnigham, Limón, etc.).
  
2. Realitzar unes classes, dirigides pel professor, de les diferents tècniques apreses en el tercer cicle.
  
El citat criteri permet valorar el coneixement i domini de les diferents tècniques apreses de la dansa moderna i contemporània.
  
3. Realitzar individualment una variació en què s'utilitze la música, proposada per l'alumne, com a base creativa.
  
Amb el citat criteri es pretén valorar la capacitat de l'alumne d'adaptar les diferents tècniques adquirides a un acompanyament sonor, així com l'encert en la seua elecció en relació amb l'estil que es deriva del citat acompanyament.
  
4. Realitzar en grup un treball on s'utilitze la coordinació estudiada a les classes de ?contact?, pas a dos, ...
  
El citat criteri pretén valorar la capacitat de l'alumne per a sincronitzar els moviments amb un/s altre/s. alumne/s.
  
Annex III
  
Principis metodològics del grau mitjà
  
Per tal d'orientar la pràctica docent dels professors i de desenrotllar el currículum establit en el present decret, s'assenyalen els següents principis metodològics de caràcter general que són vàlids per a totes les especialitats i assignatures que es regulen en la present norma.
  
a) Actitud del professorat
  
Al llarg d'un procés d'aprenentatge, el professor ha d'actuar com un guia, que proporcione solucions concretes a problemes o dificultats concrets, proporcionar opcions, i orientar tant cap a uns resultats predeterminats, com cap a la capacitat de resposta de l'alumne davant el fet artístic. En la construcció de la seua mai definitiva personalitat artística, l'alumne és protagonista principal, per no dir únic; el professor no fa sinó una labor «d'art maièutica-
  
b) Flexibilitat curricular
  
El caràcter obert i flexible del currículum conferix màxima importància al treball conjunt de l'equip docent. El projecte curricular és un instrument lligat a l'àmbit de reflexió sobre la pràctica docent que permet a l'equip de professors adequar el currículum al context educatiu particular del centre.
  
c) La programació
  
La programació ha de tindre caràcter obert. Els centres i els seus professors, establiran programacions tan flexibles com siga convenient perquè, atenent a l'increment progressiu de les capacitats, siga possible adaptar-les a les característiques i a les necessitats de cada alumne individual tractant així d'afavorir el desenrotllament de les seues possibilitats artístiques.
  
d) La funcionalitat de l'avaluació
  
La informació que subministra l'avaluació ha de servir com a punt de referència per a l'actuació pedagògica. Per això, l'avaluació és un procés que ha de portar-se a terme de forma contínua i personalitzada, en la mesura en què es referix a l'alumne en el seu desenrotllament peculiar, aportant-li informació sobre el que realment ha progressat respecte de les seues possibilitats. Resulta així convenient que l'alumne participe en el procés, a través de l'autoavaluació i la coavaluació, en una etapa en què es pretén impulsar la seua autonomia i la seua implicació responsable.
  
A més a més, els processos d'avaluació tenen per objecte analitzar i valorar els dissenys d'ensenyament: les dades subministrades per l'avaluació servixen perquè l'equip de professors dispose d'informació rellevant per tal d'analitzar críticament la seua pròpia intervenció educativa i prendre decisions al respecte.
  
Per això cal concretar dins del projecte curricular les formes, instruments i situacions més adequades per a realitzar els dos tipus d'avaluació.
  
e) La tècnica
  
És necessari que professors i alumnes la conceben com una vertadera ?tècnica de la interpretació?, que ultrapassa el concepte del mer domini de la mecànica corporal de forma que, en el seu sentit més ampli, siga simultàniament, mitjà i fi.
  
f) El caràcter funcional de l'aprenentatge
  
El procés d'ensenyament ha de garantir la funcionalitat dels aprenentatges, per tal que puguen ser utilitzats en les circumstàncies reals que l'alumne els necessite. Per aprenentatge funcional s'entén la possible aplicació pràctica del coneixement adquirit, i el fet que els continguts siguen necessaris i útils per a portar a terme altres aprenentatges i enfrontar-se amb èxit a l'adquisició d'altres continguts. Això exigix que han de presentar-se amb una estructuració clara de les seues relacions, plantejant, sempre que es considere pertinent, la interrelació entre distints continguts d'un mateix àmbit i entre continguts de distintes assignatures.
  
g) La participació coreogràfica
  
Revestix especial importància la participació de l'alumnat en totes aquelles activitats que, com els diferents tallers coreogràfics i representacions públiques, han d'incidir positivament en el procés que conduïx a la seua formació, ja que les citades activitats suposen un contacte real amb l'experiència de la interpretació artística.
  
h) Finalitat professionalitzadora
  
Ha de tindre's present que els ensenyaments de dansa són els únics, amb un grau mitjà que pot desembocar directament en el món professional, atés que l'inici de l'exercici actiu de la professió se situa a partir dels 18 anys. Per tant, es fa necessari planificar els estudis del grau mitjà tenint present la realitat professional.


Còpia Permalink ELI